Lake Tahoe is 'n uitgestrekte varswatermeer in die Amerikaanse Sierra Nevada-bergreeks. Die meer, wat 1 897 m bo seevlak lê, is wes van Carson City langs die grens tussen die deelstate Kalifornië en Nevada geleë. Lake Tahoe is die grootste Alpynse meer in Noord-Amerika met 'n oppervlak van 490 km² en met 501 m die tweede diepste in die Verenigde State (ná Crater Lake in Oregon met 594 m). Die meer is sowat twee miljoen jare gelede as deel van die Lake Tahoe-bekken gevorm en het sy huidige vorm gedurende die ystydperke gekry. Lake Tahoe staan bekend vir die helderheid van sy water en die panoramiese uitsig oor die bergpieke wat die meer heeltemal omring. Na die meer se omgewing word eweneens as Lake Tahoe of kort Tahoe verwys. Lake Tahoe is danksy die natuurskoon van meer en berge 'n belangrike toeriste-trekpleister in sowel Kalifornië asook Nevada waar besoekers gedurende die somer- en winterseisoen buitenshuise ontspanning kan geniet. In sy omgewing is 'n aantal ski-oorde en ander toeristebestemmings geleë. Sneeu en skisport is intussen 'n belangrike dryfveer vir die plaaslike ekonomie en die streek se reputasie.